Document ID: 32007R0937

REGULAMENTUL (CE) NR. 937/2007 AL COMISIEI
din 6 august 2007
de modificare a Regulamentului (CE) nr. 1539/2006 de adoptare a unui plan privind atribuirea statelor membre de resurse imputabile exercițiului 2007 pentru furnizarea de produse alimentare provenind din stocurile de intervenție pentru persoanele cele mai defavorizate din Comunitate și de derogare de la Regulamentul (CEE) nr. 3149/92
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3730/87 al Consiliului din 10 decembrie 1987 de stabilire a normelor generale aplicabile operațiunilor de furnizare către anumite organizații a unor produse alimentare provenind din stocurile de intervenție și destinate distribuirii către persoanele cele mai defavorizate din Comunitate (1), în special articolul 6,
întrucât:
(1)
În conformitate cu articolul 2 din Regulamentul (CEE) nr. 3149/92 al Comisiei din 29 octombrie 1992 de stabilire a normelor de punere în aplicare a furnizării de alimente din stocurile de intervenție pentru persoanele cele mai defavorizate din Comunitate (2), Comisia a adoptat, prin Regulamentul (CE) nr. 1539/2006 al Comisiei (3), un plan de alocare a resurselor către statele membre pentru distribuirea de produse alimentare provenind din stocurile de intervenție pentru persoanele cele mai defavorizate din Comunitate, care urmează să fie finanțat din bugetul pentru 2007. Planul stabilește, în special, pentru fiecare stat membru care pune în aplicare măsura, resursele financiare maxime avute la dispoziție în vederea aplicării părții din plan care le revine, precum și cantitățile din fiecare produs care urmează să fie retras din stocurile deținute de agențiile de intervenție.
(2)
Articolul 3 alineatul (3) din Regulamentul (CEE) nr. 3149/92 prevede o revizuire a planului anual atunci când modificările intervenite pe perioada punerii sale în aplicare de către statele membre privesc mai mult de 5 % din cantitățile sau valorile înscrise în planul comunitar pentru fiecare produs.
(3)
Utilizarea sub nivelul prevăzut a cantității de unt notificată Comisiei privește mai mult de 5 % din valoarea cantității totale de unt înscrisă în planul anual pentru 2007. Mai mult, anumite cantități de cereale și de zahăr nu mai sunt necesare pentru planul pe 2007.
(4)
În conformitate cu articolul 3 alineatul (4) din Regulamentul (CEE) nr. 3149/92, resursele devenite disponibile trebuie alocate altor state membre pe baza cererilor acestora.
(5)
Pe perioada operațiunilor de retragere a cantităților de orez deținut de agențiile de intervenție din Grecia, s-a constatat că cantitățile disponibile nu erau suficiente pentru a permite punerea în aplicare în totalitate a planului anual în această țară. Prin urmare, este necesară adaptarea alocării produselor de intervenție sau a fondurilor pentru achiziționarea de pe piață a produselor temporar indisponibile în stocurile de intervenție.
(6)
Primul și al doilea paragraf ale articolului 3 alineatul (2) din Regulamentul (CEE) nr. 3149/92 stabilesc termenele-limită pentru retragerea produselor din stocurile de intervenție. Întrucât, în urma modificării planului, se alocă Poloniei cantități suplimentare de 203 tone de cereale și 3 224 tone de zahăr și Sloveniei o cantitate suplimentară de 1 000 tone de cereale care urmează să fie retrase din stocurile de intervenție, este necesară derogarea de la respectivele termene-limită în ceea ce privește cantitățile menționate mai sus.
(7)
Prin urmare, Regulamentul (CE) nr. 1539/2006 trebuie modificat în consecință.
(8)
Măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Anexele la Regulamentul (CE) nr. 1539/2006 se modifică în conformitate cu anexa la prezentul regulament.
Articolul 2
Prin derogare de la articolul 3 din Regulamentul (CEE) nr. 3149/92, termenele-limită prevăzute la primul paragraf și la prima și cea de-a patra teză ale celui de-al doilea paragraf din același articol nu se aplică cu privire la cantitățile suplimentare de 1 203 tone de cereale și 3 224 tone de zahăr alocate în conformitate cu anexa la prezentul regulament.
Articolul 3
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 august 2007.

Labels: 17
19
5
0
3
18